section_heading: Promet
paragraph_text: Za promet je Drijenči stoljećima bila važna karavanska cesta još iz predturskih vremena Stare Majevice. Vodila je između Doknja i Šibošnice, također velika povijesna značaja. Trasa ceste išla je od Šibošnice do skele na Savi u Brčkom. Karavanski put vodio je preko Majevice preko lokaliteta Maoča - Balabanovići - Debelo brdo - Zeleni kamen - Oparkovica - Gola Majevica i dalje. U Austro-Ugarskoj cesta je bila važna zbog naglog oživljavanja gospodarskih i trgovačkih aktivnosti soljanskog kraja, jer je to bila glavna i jedina veza s luckim i cestovnim prometnicama na Savi. Cesta je bila popločana, karavanskog tipa, uredno održavana zahvaljujuci dobro organiziranoj službi koja je uz tu cestu imala "putarnice", svoje službene objekte. Jedna od putarnica bila je na Spomeniku (stara Majevica). Asfalt dolazi 2008. godine, kad je prva trasa na području drijenačke župe spojila Drijenču sa Šibošnicom. Trasa je duga 4,5 km.